《送舒同文会试》
明代·王洪

北风号寒天欲裂，美人款门来告别。借问美人何所之，束书远上黄金阙。

故乡朋旧喜且惊，玉壶沽酒争送行。黄金擘柑晓霜重，白鱼脍玉红丝轻。

此行端可为君荣，庙堂正尔思俊英。青霄伫见奋孤隼，勺水那得淹长鲸。

贾谊岂止汉博士，班超元非鲁诸生。予亦少年忝簪缨，壮心窃慕千载名。

出门向君一长啸，大江万里青天横。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。